I. Farkas, poslanec: (2010-01-20):
Čo sa týka novoročného zavedenia elektronického mýta a sledu udalostí po 1. januári, musíme skonštatovať, že kompetentní nezvládli svoju úlohu. Celé to bolo zbabrané, spackané. Vážne pochybenia boli nielen zo strany ministerstva dopravy, Národnej diaľničnej spoločnosti, ale aj zo strany polície. Keď sa zaviedlo elektronické mýto, v niektorých prípadoch prepravcom sa zdražili 15- až 20-násobne poplatky za užívanie ciest. Vážení kompetentní, prečo ste udržali dvojkoľajnosť? Prečo neznížite alebo nezrušíte daň z motorových vozidiel? Lebo by ste museli vykompenzovať daňové výpadky vyšších územných celkov na úkor príjmov SkyTollu? Problém je v tom, že dopravcovia rádovo navýšené náklady premietnu do ceny prepravného. Následne sa dopravné náklady objavia v cene tovarov, ktoré sa prevážajú po celej republike, objavia sa v cene potravín, liekov a iných tovarov. Kto potom v konečnom dôsledku zaplatí tieto horibilné náklady? Občania, kupujúci, teda my všetci. Prečo chcelo ministerstvo natvrdo zaviesť systém elektronického mýta zo dňa na deň? Veď v iných krajinách tento proces sa zavádzal za podstatne dlhšiu dobu, za pol roka, za rok. Alebo napríklad v prípade Nemecka za jeden a pol roka. Spoplatniť diaľnice a cesty pre motorové vozidlá, v poriadku. Za luxus v podobe prepravy tovaru mimo obcí a miest, keď kamionista z bodu A sa presunie do bodu B rýchlejšie, treba priplatiť. To je logické. Prečo ale platiť za používanie nekvalitných ciest I. triedy? Veď niektoré spoplatnené úseky sú v dezolátnom stave. Niekde ich šírka nedosiahne ani normu pre cesty II. triedy. Za čo teda majú platiť dopravcovia na týchto úsekoch? Prečo sa spoplatnenie nezaviedlo podľa odjazdených kilometrov? Vyzývame vládu Slovenskej republiky a ministra dopravy, aby nepoľavili v plnení požiadaviek dopravcov, aby sa neuspokojili so znížením spotrebnej dane na naftu a mierne navýšenie úsekov alebo počtu úsekov, za používanie ktorých sa má mierne spravodlivejšie platiť. To je, vážení, pramálo. Vyzývame vládu, aby splnila všetky požiadavky dopravcov. Znížte spotrebnú daň z motorových palív na priemernú úroveň okolitých krajín. Zmeňte systém elektronického mýta tak, aby sa platilo v zmysle ústavy podľa skutočne odjazdených kilometrov a nie nespravodlivo podľa imaginárnych úsekov ciest. Označte všetky spoplatnené úseky ciest informačnou tabuľou na začiatku a na konci úseku. Znížte alebo zrušte daň z motorových vozidiel ako kompenzáciu za zavedenie elektronického mýta podobne, ako urobili krajiny, ktoré zaviedli systém elektronického mýta a zároveň rádovo navýšili poplatky za používanie ciest. Ja len dodávam, že po zrušení alebo znížení dane z motorových vozidiel pre nákladné vozidlá a autobusy vykompenzujte zároveň výpadok na daňových príjmoch pre vyššie územné celky, ony totiž nemôžu za vaše zavedenie systému elektronického mýta. Tieto požiadavky dopravcov sú logické, pochopiteľné aj sedliackym rozumom a opodstatnené. Je otázne, prečo sa takto nemohol hneď v prvopočiatkoch zaviesť systém elektronického mýta, prečo to bolo tak nasilu, arogantne pretlačené skrz-naskrz? Prečo muselo Slovensko utŕžiť takú medzinárodnú blamáž? Dovoľte, aby som pripomenul priebeh dlhotrvajúcej kauzy. Všetko sa začalo nešťastným verejným obstarávaním dodávateľa systému, v ktorom asi jediným kritériom bola čo najvyššia cena. Potom vyplávali na povrch technické nedostatky: označenie spoplatnených úsekov, nefungujúce palubné jednotky, nemožnosť platenia bezhotovostne, platenia aj za nevykonané kilometre. A nakoniec ministerstvo dopravy zbabelo päť mesiacov pred voľbami spustilo systém s 15- až 20-násobným zdražením. No tak kto toto načasovanie a nehorázny nárast taríf asi chápe? Páčila sa mi reakcia šéfa Únie autodopravcov, ktorý ukončenie blokády kamionistov zdôvodnil tak, že ich požiadavky sa čiastočne naplnili, nemôžu byť teda úplne nenažraní a ukončia teda blokádu. Myslím si, že v tomto prípade bol niekto úplne iný nenažraný. Pri protestoch kamionistov sme boli svedkami doposiaľ nevídaného javu za posledné tri roky. Občania motoristi solidárne podporili dopravcov a zrejme preto sa premiér zľakol, že prejavenie sympatií s prepravcami môže spontánne prerásť do nevídaných rozmerov a môže sa to nasmerovať proti vláde. Ľudia reagovali spontánne, pochopili, že koniec koncov zvýšené náklady autodopravcov zaplatia oni vo forme zvýšených cien tovarov na pultoch. Ľudia pochopili podstatu dobrodružstva Národnej diaľničnej spoločnosti so SkyTollom, že to nakoniec pôjde na účet ich samotných, oni zaplatia toto dobrodružstvo. Následne premiér zareagoval zbabelo. Náhle sa obrátil o 180 stupňov nazad. Asi už nemohol ďalej tolerovať vážne pochybenia a vážne zlyhania ministerstva dopravy pod vedením ministra Vážneho. Nehorázne je, že SkyToll zinkasuje viac ako 850 mil. eur, pričom systém vôbec nie je spoľahlivý až natoľko, že hybridné vozidlo sa dostane na električkové koľajnice a satelit zaúčtuje kilometre odjazdené na koľajniciach. Tomu sa hovorí perfektná práca, spoľahlivosť, vycibrený systém! Prečo ste systém nezaviedli najprv v skúšobnej prevádzke? Len na okraj dovoľte, aby som poukázal aj na taký detail, že podobný systém prednedávnom zaviedli v Brazílii, v krajine, čo sa týka rozlohy značne väčšej ako Slovensko, a tam zaradenie celého systému stálo 150 mil. eur. Sme radi, že sme splnili jednu požiadavku Únie dopravcov, aby sa diskusia a riešenie ich problému z ulíc dostala do parlamentu. Nakoľko premiér nechcel riešiť tento problém personálne, boli sme nútení zvolať mimoriadne rokovanie Národnej rady, a tým dosiahnuť diskusiu o tomto vážnom probléme na pôde parlamentu. Zo strany opozičných strán sme reagovali ako prví, vydávali sme signály o potrebe zvolania opozičnej rady o naliehavom riešení problémov autodopravcov, o návrhu zvolať mimoriadne rokovanie Národnej rady. Zodpovednosť pri tejto kauze je zjavná. Zodpovednosť je na strane ministra dopravy. Povráva sa ale zároveň, že za touto kauzou nestojí on, ale iní ľudia. Otázne je, či títo ľudia sú z ministerstva, z Národnej diaľničnej spoločnosti alebo či z iných sfér spoločenského života. A každopádne budeme hlasovať za odvolanie ministra, nakoľko zodpovednosť ministra v tomto prípade je nesporná. Nebudeme hlasovať za odvolanie preto, že minister Vážny by zlyhal počas výkonu funkcie za tri a pol roka, ale za to, že ním vedený rezort, resp. Národná diaľničná spoločnosť v jeho kompetencii nezvládli situáciu zavedenia elektronického mýta, a tým poškodili záujem občanov, resp. reputáciu Slovenska v zahraničí. Preto môžem potvrdiť, že náš klub, klub poslancov SMK – MKP zahlasuje za odvolanie. Ďakujem pekne. (Potlesk.)